Валенты Ваньковіч — мастак XIX стагоддзя родам з-пад Мінска і звязаны з ім шматлікімі ніткамі біяграфіі. Але да нядаўняга часу ў Беларусі не было ніводнай сапраўднай карціны майстра. Партрэт пісьменніка Тамаша Зана яго пэндзля прывезлі з Санкт-Пецярбурга. Аб існаванні шэдэўра да нядаўняга часу не ведалі нават спецыялісты. Цяпер палатно належыць да карпаратыўнай калекцыі Белгазпрамбанка, а захоўваецца ў Нацыянальным мастацкім музеі. Чатыры творы мастака з Гродна Леона Бакста набыў Белгазпрамбанк для свайго карпаратыўнага збору ў прыватных калекцыянераў у Расіі ды Вялікабрытаніі. У 2016 годзе споўніцца 150 гадоў з дня нараджэння майстра. А яшчэ з 1994 года ў Новым замку Гродна вісіць карціна Казіміра Малевіча. Праўда, аўтарства пазначана са знакам пытання. Дырэктар Гро­дзенскага гістарычна-археалагічнага музея Юры Кітурка не сумняваецца: намаляваны алеем на фанеры чалавек з лапатай — твор знакамітага мастака, які працаваў разам з Маркам Шагалам у Віцебску.